……………(sz.) napirend

 Előterjesztve: Közoktatási, Közművelődési, Sport,

 Egészségügyi, Szociális és Lakásügyi Bizottsághoz

  **E L Ő T E R J E S Z T É S**

**A Képviselő-testület 2020. március 26-ai rendes ülésére**

**Tárgy:** Javaslat a Magyarországi Református Egyház Válaszút Misszió Drogkonzultációs Irodájával a szenvedélybetegek közösségi ellátására kötött ellátási szerződés megszüntetésére, s ezzel egyidejűleg a szenvedélybetegek nappali, közösségi és alacsonyküszöbű ellátására a **Magyarországi Református Egyház Diakóniai Irodával** való szerződés megkötésére

 **Készítette:** …………………………………

 Ötvös Zoltán osztályvezető

 Intézményirányítási Osztály s.k.

 **Egyeztetve:** ...............................................

 Kovács Márton

 alpolgármester s.k.

 …………………………………

 Vargáné Luketics Gabriella

 humánszolgáltatási igazgató s.k.

 ……………………………………….

Fermin Antonio Pineda

 gazdasági igazgató s.k.

1. ………………………………
2. dr. Lipovits Dóra vezető kamarai jogtanácsos s.k.
3.

 **Látta:** …………………………………

 dr. Szalai Tibor jegyző

 …………………………………………

 dr. Murai Renáta jegyzői igazgató

1.

 *A napirend tárgyalása zárt ülést nem igényel.*

**Tisztelt Képviselő-testület!**

A szociális igazgatásról és szociális ellátásról szóló 1993. évi III. törvény (továbbiakban: Szt.) 86. § 2 bekezdés c) pontja szerint a tízezernél több állandó lakosságú települési önkormányzat 2008. december 31. napjáig köteles volt a szenvedélybetegek közösségi ellátását biztosítani. A feladatot 2006. január 1. napjától ellátási szerződés keretében a Magyarországi Református Egyház Válaszút Misszió Drogkonzultációs Iroda (1122 Budapest, Krisztina krt. 5.) (továbbiakban: Válaszút Misszió) nyújtotta. 2009. január 1-jétől ezen szociális alapellátás biztosítása kikerült az önkormányzati kötelezettségek közül, viszont a szerződés a kerületi érintettek miatt nem került megszüntetésre.

A Válaszút Misszió 2018. óta a szenvedélybetegek nappali ellátására is rendelkezik működési engedéllyel, így az intézmény vállalná, hogy a közösségi ellátáson kívül a II. kerületben élő szenvedélybetegek részére az Szt. 86. § (2) bekezdés c) pontja szerinti kötelező önkormányzati feladatot is biztosítja.

Az intézmény a szenvedélybeteg komplex ellátását és rehabilitációját nyújtja. Szolgáltatásai közé tartozik az alacsonyküszöbű ellátás, az előgondozás, a pár- és családterápia, az elterelés és a támogatott lakhatás biztosítása is.

A Válaszút Missziónak évek óta jól működő szakmai kapcsolata van a kerületi Család-és Gyermekjóléti Központtal, részt vállalnak a Kábítószerügyi Egyeztető Fórum munkájában.

Az intézmény a II. és a XII. kerület határán található (1122 Budapest, Krisztina krt.5.), így kiemelt fontosságú számukra a II. kerületi érintett lakosság ellátása is. Az elmúlt évben átlagosan évi 5 fő második kerületi lakost láttak el, az érintettek köre ennél lényegesen nagyobb szám.

A Szociális Szolgáltatástervezési Koncepció 2019. évi felülvizsgálatában megfogalmazott rövid távú fejlesztési tervek egyike, hogy a szenvedélybetegek nappali ellátását az önkormányzat ellátási szerződés megkötésével biztosítani tudja.

A Válaszút Misszió vezetője 2019. szeptember 4. napján kelt elektronikus levelében tájékoztatta az önkormányzatot arról, hogy az intézmény által biztosított szociális szolgáltatásra vonatkozó ellátási szerződés megkötésére a továbbiakban az egyházi fenntartója jogosult. A 2019. évben az egyházi fenntartónál is átszervezés történt, ezért célszerűnek tűnt a fenntartó új alapdokumentumainak véglegessé válása után korábbi szerződést megszüntetni, illetve megkötni az új ellátási szerződést.

A Magyarországi Református Egyház (1156 Budapest, Abonyi u. 21.) az intézmény feletti fenntartói jogát és kötelezettségeit belső egyházi döntése alapján 2020. január 1-jei hatállyal, jogutódlással átadta Magyarországi Református Egyház Diakónia Irodának (székhelye: 1146 Budapest, Hungária krt. 200.).

A fentiek miatt a K/3020/2006. nyilvántartási számú szerződés közös megegyezéssel történő megszüntetésével egyidejűleg javasolt az új ellátási szerződés megkötése.

 A szenvedélybetegek közösségi ellátására kötött ellátási szerződésnek költségvetési vonzata nem volt. Az ellátások az igénybe vevők számára térítésmentesek.

A kötelező önkormányzati feladat nyújtásához évi 1 500 000 Ft támogatást kért aMagyarországi Református Egyház Diakóniai Iroda képviselője. A kötelező feladat pénzügyi fedezete a 2020. évi költségvetésben biztosított.

Az ellátási szerződés megkötése a Szt. 122.§-a alapján a Képviselő-testület át nem ruházható hatáskörei között szerepel.

A fentiek alapján kérem a Tisztelt Képviselő-testületet, szíveskedjen megtárgyalni a Magyarországi Református Egyház Válaszút Misszió Drogkonzultációs Irodájával a szenvedélybetegek közösségi ellátására kötött ellátási szerződés megszüntetését, s ezzel egyidejűleg a Magyarországi Református Egyház Diakóniai Irodával a szenvedélybetegek nappali ellátása kötelező önkormányzati feladat, valamint a közösségi és alacsonyküszöbű ellátás önként vállalat önkormányzati feladat biztosítására kötendő szerződés megkötését.

**HATÁROZATI JAVASLATOK**

1. A Képviselő-testület úgy dönt, hogy a Magyarországi Református Egyház Válaszút MisszióDrogkonzultációs Irodával (székhely: 1122 Budapest, Krisztina krt. 5., képviseli Selmeczi Lajos intézményvezető, nyilvántartásba vételre vonatkozó végzés száma: 6.PK 63367, adószáma: 19024031-1-42) a szenvedélybetegek közösségi ellátására 2006. december 1-jén megkötöttK-3020/2006.pénzügyi nyilvántartási számú ellátási szerződést - az intézményvezető kérelme alapján - egyező akaratnyilvánítással,a jelen határozat melléklete szerinti tartalommal - 2020. március 31. napjával közös megegyezéssel megszünteti.

A Képviselő-testület egyúttal felhatalmazza a Polgármestert arra, hogy a szerződés megszüntetését az Önkormányzat nevében aláírja.

**Felelős:** Polgármester

 **Határidő:** 2020. március 31.

 *(A döntés meghozatalához egyszerű többségű szavazati arány szükséges.)*

1. A Képviselő-testület úgy dönt, hogy a Magyarországi Református Egyház Diakóniai Irodával (székhely: 1146 Budapest, Hungária krt. 200., adószáma: 19024031-2-42, képviselő: Beszterczey András intézményvezető) - a szenvedélybetegek nappali, valamint közösségi és alacsonyküszöbű ellátása szolgáltatások biztosítására 2020. április 1. napjától - a jelen határozat mellékletét képező - ellátási szerződést egyező akaratnyilvánítással megköti.

A Képviselő-testület egyúttal felhatalmazza a Polgármestert az ellátási szerződés Önkormányzat nevében történő aláírására.

**Felelős:** Polgármester

 **Határidő:** 2020. április 1.

 *(A döntés meghozatalához egyszerű többségű szavazati arány szükséges.)*

 Budapest, 2020. március 19.

 Őrsi Gergely

 polgármester

1. *határozati javaslat melléklete*

ELLÁTÁSI SZERZŐDÉS KÖZÖS MEGEGYEZÉSSEL TÖRTÉNŐ

 MEGSZÜNTETÉSE

 mely létrejött egyrészről:

**Budapest Főváros II. Kerületi Önkormányzat** (székhelye: 1024 Budapest, Mechwart liget 1., adószáma: 15735650-2-41, KSH statisztikai számjel: 15735650-8411-321-01, képviseli: Őrsi Gergely polgármester, (a továbbiakban: Önkormányzat)

másrészről:

a **Magyarországi Református Egyház Válaszút Misszió** **Drogkonzultációs Irodája**

**(továbbiakban: Válaszút Misszió)** (székhelye: 1122 Budapest, Krisztina krt.5, képviseli: Selmeczi Lajos intézményvezető, nyilvántartásba vétele: 6.PK 63367 számú végzés alapján, adószáma: 19024031-1-42), együttes említésük esetén: **Felek** között a mai napon az alábbi feltételekkel:

1./ Felek megállapítják, hogy az Önkormányzat és a Válaszút Misszió között a szenvedélybetegek közösségi ellátása szolgáltatás biztosítása tárgyában közöttük 2006. december 1. napján ellátási szerződés jött létre, mely szerződés közös megegyezéssel történő megszüntetését a szerződő fél változása miatt a Válaszút Misszió intézményvezetője 2019. szeptember 4. napján kelt levelével kezdeményezte az Önkormányzat felé.

2./ Az Önkormányzat a jelen megállapodás mellékletét képező határozatával úgy döntött, hogy a Válaszút Misszió kérelme alapján a szenvedélybetegek közösségi ellátása szolgáltatás biztosítására létrejött K-3020/2006 pénzügyi nyilvántartású számú ellátási szerződést közös megegyezéssel 2020. március 31. napjával megszünteti.

3./ A Felek a közös megegyezéssel történő szerződés megszűntetésre tekintettel megállapítják, hogy egymással szemben kölcsönösen elszámoltak és sem a szerződésből kifolyólag, sem a megszüntetésre tekintettel sem most, sem a jövőben igényt egymással szemben nem támasztanak.

4./ Felek megállapítják, hogy az ellátási szerződés értelmében a feladat ellátásához költségvetési támogatás nem társult. A szerződés megszűnésével a kerületi ellátottakat hátrány nem éri, az ellátásuk folyamatosan biztosított.

Jelen megállapodás által nem szabályozott kérdésekben a Ptk. valamint az egyéb vonatkozó jogszabályok rendelkezései az irányadóak.

A jelen szerződés 4 egymással szó szerint megegyező eredeti példányban készült, amelyből aláírás után 2 példánya Válaszút Missziót, a 2 példány az Önkormányzatot illeti.

Jelen szerződést Felek elolvasás és értelmezés után, mint akaratukban mindenben megegyezőt jóváhagyólag írták alá.

Budapest 2020. ………….. (hó ) …. (nap)

 ………………………………………… ……………………….

Budapest Főváros II. Kerületi Önkormányzat Magyarországi Református Egyház

 Őrsi Gergely Válaszút Misszió Drogkonzultációs Iroda

 polgármester Selmeczi Lajos intézményvezető

 *2. határozati javaslat melléklete*

Ellátási szerződés

amely létrejött egyrészről

**Budapest Főváros II. Kerületi Önkormányzat** (székhelye: 1024 Budapest, Mechwart liget 1., adószáma: 15735650-2-41, KSH statisztikai számjel: 15735650-8411-321-01 képviseli: Őrsi Gergely polgármester, a továbbiakban: **Megbízó**,

másrészről a **Magyarországi Református Egyház Diakóniai Iroda** (székhely: 1146 Budapest, Hungária krt. 200., adószáma: 19024031-2-42, képviselő: Beszterczey András intézményvezető) - a továbbiakban: **Megbízott**, (ketten együtt: **Szerződő felek**) – között az alulírott helyen és időben az alábbi tartalommal:

**Előzmények**

A szerződő felek rögzítik, hogy Megbízó és a Magyarországi Református Egyház Válaszút Misszió Drogkonzultációs Irodája (1122 Budapest, Krisztina krt. 5., intézményvezető: Selmeczi Lajos – a továbbiakban: Intézmény) 2006. december 1. napján a szenvedélybetegek közösségi ellátására ellátási szerződést kötöttek.

Felek rögzítik, hogy a Magyarországi Református Egyház (1146 Budapest, Abonyi u. 21.) az intézmény feletti fenntartói jogát és kötelezettségeit belső egyházi döntése alapján 2020. január 1-i hatállyal, jogutódlással átadta Megbízottnak, amely 2020. január 1. napjától kezdődően önálló intézményfenntartóként működteti azt tovább, ezért az Intézmény által biztosított szociális szolgáltatásra vonatkozó ellátási szerződés megkötésére Megbízott, mint az Intézmény egyházi fenntartója jogosult. A fentiekre tekintettel szerződő felek – a korábbi, Intézménnyel kötött ellátási szerződés megszüntetésével egyidejűleg – az alábbi ellátási szerződést kötik.

**1. A szerződés tárgya**

1. A szerződő felek jelen ellátási szerződést a szociális igazgatásról és szociális ellátásokról szóló 1993. évi III. törvény (továbbiakban: Szt.) 65/F § (1) bekezdése b) pontja alapján:
2. az Önkormányzat kötelező feladatát képező szenvedélybetegek nappali ellátására, továbbá
3. az Szt. 65/A bekezdés alapján az Önkormányzat önként vállalt feladatát képező szenvedélybetegek közösségi és alacsonyküszöbű ellátására kötik meg.

**2. A szociális szolgáltatás szakmai tartalma**

2.1. A Megbízott a célcsoport részére biztosított szolgáltatást integrált intézményi működés keretében biztosítja, mely a szenvedélybetegek részére személyre szabott, igényeikre és szükségleteikre alapozott szolgáltatásokat nyújt.

2.2. A Megbízott a **szenvedélybetegek nappali ellátása** keretében:

**-**az ellátást igénybevevők részére szociális, egészségi, mentális állapotuknak megfelelő napi életritmust biztosító szolgáltatást nyújt,

**-**a helyi igényeknek megfelelő közösségi programokat szervez, valamint helyet biztosít a közösségi szervezésű programoknak, csoportoknak,

**-**biztosítja, hogy a szolgáltatás nyitott formában, az ellátotti kör és a lakosság által egyaránt elérhető módon működjön,

**-**tanácsadást, készségfejlesztést, háztartási vagy háztartást pótló segítségnyújtást, étkeztetést, esetkezelést, felügyeletet, gondozást és a közösségi fejlesztés szolgáltatási elemeket szükség szerint biztosítja,

**-**az önkéntességre és a speciális segítő programokra épülve biztosítja az ellátást igénybevevők igényei alapján a felvilágosító, tanácsadó, tájékoztató, kulturális, szabadidős, képzési, átképzési, állásközvetítő, védett lakhatást elősegítő, lakossági és családi programok szervezését és lebonyolítását, valamint alacsonyküszöbű és ártalomcsökkentő szolgáltatásokat.

2.3. A Megbízott a szenvedélybetegek **közösségi és alacsonyküszöbű alapellátás** keretében szükség szerint biztosítja:

*-* a lakókörnyezetben történő segítségnyújtást az önálló életvitel fenntartásában,

*-* a meglevő képességek megtartását, illetve fejlesztését,

*-* a háziorvossal és a kezelőorvossal való kapcsolattartás révén a szolgáltatást igénybe vevő állapotának folyamatos figyelemmel kísérését,

*-* a pszichoszociális rehabilitációt, a szociális és mentális gondozást,

*-* az orvosi vagy egyéb terápiás kezelésen, szolgáltatásban, szűrővizsgálaton való részvétel ösztönzését és figyelemmel kísérését,

*-* megkereső programok szervezését az ellátásra szoruló személyek elérése érdekében,

*-* a szenvedélybetegség okozta egészségügyi és szociális károk mérsékléséhez szükséges egyes ártalomcsökkentő szolgáltatásokat,

*-* a kríziskezelést az életet veszélyeztető, a testi, szociális, kapcsolati és életvezetési rendszerben kialakult kezelhetetlen helyzetek esetére.

2.4. ) A Megbízott a 2.2.) pontban meghatározott feladatát a **Válaszút Misszió Drogkonzultációs Iroda** székhelyén: 1122 Budapest, Krisztina krt .5. látja el.

2.5. A Megbízott a szenvedélybetegek nappali ellátására, továbbá a szenvedélybetegek közösségi és alacsonyküszöbű ellátására a Budapest Főváros Kormányhivatala Gyámügyi és Igazságügyi Főosztály (1056 Budapest, Váci u. 62-64.) által BPC/020/49/11/2015. és BP/0502/699-6/2016. ügyiratszámon 2015. 03. 30-án és 2016. 04. 05-én kiadott szolgáltatói nyilvántartásba való bejegyzéssel rendelkezik (ágazati azonosító S0302338). Az engedélyezett férőhelyek száma: nappali ellátás: 40 fő, közösségi ellátás évi vállalt feladatmutató: 50.

**3. Az ellátottak köre**

3.1. A jelen szerződésben rögzített ellátások tekintetében az ellátottak köre Budapest Főváros II. kerülete közigazgatási területén bejelentett lakóhellyel vagy tartózkodási hellyel rendelkező személyek.

**4. Az ellátás igénybevételének módja**

4.1. A személyes gondoskodás keretébe tartozó 2.2. és 2.3. pontban részletezett alapszolgáltatások igénybe vétele önkéntes, az ellátást igénylő kérelmére történik. A jelentkezés beérkezésétől számított 14 napon belül (illetve szükség esetén azonnal) a Megbízott munkatársa előzetes egyeztetés után személyesen keresi fel az ellátásra váró kérelmezőt.

4.2. A szolgáltatói nyilvántartásban (működési engedélyben) meghatározott létszámot meghaladó igény esetén az igénybejelentőt 8 napon belül írásban kell értesíteni. Az igénybejelentő ellátásáról szabad kapacitás esetén a jelzés sorrendjében gondoskodik a Megbízott.

4.3. Az ellátás igénybevételéről az intézmény vezetője vagy az általa megbízott személy és az ellátást igénylő a vonatkozó ágazati rendelkezéseknek megfelelő megállapodást köt. A szolgáltatások igénybe vétele térítésmentes.

**5. A Megbízott kötelezettségei**

5.1. A Megbízott kijelenti, hogy jelen szerződésben vállalt feladatához a szükséges engedélyek és feltételek rendelkezésre állását a szerződés hatálya alatt folyamatosan biztosítja. A Megbízott haladéktalanul köteles a Megbízót írásban tájékoztatni, amennyiben akadályba ütközik a szerződésben foglalt kötelezettségeinek teljesítése.

5.2. A Megbízott jelen szerződés aláírásával egyidejűleg kötelezettséget vállal – egyben nyilatkozik – arra vonatkozólag is, hogy a vonatkozó jogszabályokban foglalt adatkezelési és adatvédelmi szabályokat ismeri, és azokat betartja/betartatja.

5.3. A Megbízott a hatályos jogszabályokban nevesített adatszolgáltatási kötelezettségét a jogszabályi előírásoknak megfelelően teljesíti, az előírt adatokat a valóságnak megfelelő tartalommal, megszabott határidőben és meghatározott módon, térítésmentesen köteles szolgáltatni.

5.4. A Megbízott vállalja, hogy a szakmai kapcsolatrendszer erősítése érdekében együttműködik a Budapest Főváros II. Kerületi Önkormányzat Család- és Gyermekjóléti Központjával (1027 Budapest, Horvát utca 2-12.). Részt vállal a kerületi Kábítószerügyi Egyeztető Fórum, valamint az Áldozatsegítő Szakmai Együttműködési Rendszer munkájában.

5.5. A Megbízott vállalja, hogy a Megbízóval együttműködve a kerületben működő egészségügyi, oktatási és szociális intézményeket, továbbá a háziorvosokat tájékoztatja a működéséről és ajánlja szolgáltatásait.

5.6. A Megbízott évente egyszer, tárgyév április 30. napjáig köteles írásban beszámolni a jelen szerződés alapján átvállalt feladatokkal kapcsolatos szakmai munkájáról, valamint köteles a támogatási összeg mértékéig pénzügyi beszámolót készíteni a Budapest Főváros II. Kerületi Önkormányzat Képviselő-testülete Közoktatási, Közművelődési, Sport, Egészségügyi, Szociális és Lakásügyi Bizottságához.

5.7. A Megbízó a jelen szerződés tárgyát képező feladat ellátását ellenőrizheti. A Megbízott köteles az ellenőrzés során a Megbízó megbízottjának átadni az ellenőrzéshez szükséges valamennyi iratot, illetve köteles biztosítani az iratokba való betekintést. Ez alól kivételt képez az ellátást igénybe vevőkre vonatkozóan az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvényben meghatározott egészségügyi adatok megismerése.

**6. A Megbízó kötelezettségei**

6.1. A Megbízó éves költségvetési rendeletében megtervezi és biztosítja e szerződés tárgyát képező szolgáltatások nyújtásához jelen szerződés 7.1 pontjában meghatározott pénzügyi fedezetet.

 6.2. A Megbízó kötelezettséget vállal, hogy az ellátási szerződést a helyben szokásos módon közzéteszi, a lakosságot tájékoztatja a szolgáltatásnak a településen való elérhetőségéről, a szolgáltatás helyéről.

**7. A szolgáltatás finanszírozása**

7.1. A Megbízó vállalja, hogy a Megbízottat az 1. pontban nevesített szolgáltatások biztosításáért évi 1 500 000 forint, azaz egymillió-ötszázezer forint hozzájárulást ad. Az éves támogatás mértékét Szerződő felek tárgyév november 15-éig felülvizsgálják.

7.2. A Megbízó a 7.1. pont szerinti összeget minden év május 31-éig egy összegben utalja a Megbízott – 11100104-19024031-36000001számú – bankszámlájára.

A pénzügyi teljesítés feltétele a jelen szerződés 5.6. pontjában foglalt pénzügyi és szakmai beszámoló elfogadása.

7.3. Az ellátási szerződés alapján végzett feladat ellátásához kapcsolódóan a Megbízott jogosult Magyarország mindenkori költségvetési törvényében meghatározottak alapján a feladathoz rendelt állami és egyházi kiegészítő támogatások igénylésére és felhasználására.

**8. Adat és érdekvédelem**

8.1. A Megbízott szakmai tevékenysége során kiemelt figyelmet fordít arra, hogy az ellátás igénybe vevőt megilleti a személyes adatainak védelme, a magánéletével kapcsolatos titokvédelem, valamint megilleti az alkotmányos jogok maradéktalan és teljes körű tiszteletben tartása.

8.2. Az ellátást igénybe vevő jogosult a számára egyéniesített formában megadott teljes körű tájékoztatásra: joga van tájékoztatást kérni és kapni a szolgálat által nyújtott szolgáltatások jellemzőiről, azok elérhetőségéről és az igénybevétel rendjéről, valamint az ellátottakat megillető jogokról és azok érvényesítéséről, továbbá jogosult megismerni a róla készült dokumentációban szereplő adatokat.

8.3. A Megbízott biztosítja, hogy az ellátást igénylő tájékoztatást kapjon az ellátott jogi képviselő által nyújtható segítségadás lehetőségéről, az ellátott jogi képviselő elérhetőségéről, valamint támogatja az ellátott jogi képviselő érdekvédelmi tevékenységét.

8.4. A Megbízott köteles a hozzá írásban vagy szóban eljutott panaszt tizenöt napon belül kivizsgálni, majd a panaszost írásban értesíteni a panasz kivizsgálásának eredményéről.

8.5. Amennyiben a Megbízott adott határidőn belül nem intézkedik, illetve a panasztevő nem ért egyet az intézkedéssel, az intézkedés kézhezvételétől számított nyolc napon belül a Közoktatási, Közművelődési, Sport, Egészségügyi, Szociális és Lakásügyi Bizottsághoz fordulhat jogorvoslatért.

8.6. Panaszbejelentés esetén a 8.5. pont alatt megfogalmazott eljárásban a Közoktatási, Közművelődési, Sport, Egészségügyi, Szociális és Lakásügyi Bizottsághoz címzett, de a Budapest II. kerületi Polgármesteri Hivatal Humánszolgáltatási Igazgatóság Intézményirányítási Osztályához (1027 Budapest, Margit krt. 15-17.) benyújtott jogorvoslati kérelemnek van helye.

8.7. A Megbízó a Megbízott – jelen szerződésben szereplő, illetve a Megbízott által rendelkezésére bocsátott – személyes adatait a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló az Európai Parlament és a Tanács 2016. április 27. napján elfogadott 2016/679. számú rendelet 6. cikk (1) bekezdésének b) pontja alapján a Felek között fennálló szerződés teljesítése érdekében kezeli.

**9. A szerződés időtartama és felmondása**

9.1. Jelen szerződés 2020. április 1. napjával lép hatályba és határozatlan időre szól. Felek megállapítják, hogy jelen szerződés hatályba lépésével egyidejűleg a 2006. december 1. napján kelt K-3020/2006. pénzügyi nyilvántartású számú szerződés hatályát veszti.

9.2. Szerződő felek jelen szerződést közös megegyezéssel bármikor jogosultak megszüntetni. A szerződés megszüntetése esetén felek külön megállapodásban rendelkeznek a kölcsönös elszámolás módjáról, időpontjáról, felek esetleges – a szerződés megszűnését követő időszakra vonatkozó – kötelezettségeiről.

9.3. A szerződést bármelyik fél jogosult a másik fél jelen szerződésben megjelölt székhelyére címzett egyoldalú nyilatkozattal 6 hónapos felmondási idő figyelembe vétele mellett írásban, indokolás nélkül rendes felmondással megszüntetni.

9.4. Mindkét fél írásban azonnali hatállyal rendkívüli felmondással élhet, amennyiben a másik fél olyan súlyos szerződésszegést követ el, vagy olyan körülmény áll be, amely az ellátást súlyosan veszélyezteti. Súlyos szerződésszegésnek minősül különösen, ha az ellátást igénybe vevő/k élete, testi épsége, egészsége kerül veszélybe a végzett tevékenység, mulasztás következményeként, vagy a Megbízott a szerződésben vállalt szolgáltatást folyamatosan nem végzi, vagy bizonyítottan a jogszabályok, szakmai szabályok súlyos megsértésével, illetve a szükséges hatósági engedélyek nélkül végzi.

**10. Egyéb együttműködési elvek**

10.1. Szerződő felek kötelesek minden olyan változásról, rendkívüli eseményről egymást értesíteni, amelyek jelen szerződés tartalmára érdemi hatással vannak, és egyeztetést, illetőleg további intézkedést igényelnek.

 10.2. Jelen szerződésben nem szabályozott kérdésekben a vonatkozó ágazati jogszabályok, valamint a Polgári Törvénykönyv rendelkezései az irányadóak.

10.3. A Megbízott vállalja, hogy a szolgáltatás időszakos hiánya, illetve a szerződés a Megbízottnak felróható okból történő azonnali felmondás esetén – a ténylegesen bekövetkezett kár erejéig – kártérítést biztosít a Megbízó részére a kiesett szolgáltatás vonatkozásában és időtartamára.

 10.4. A kiesett szolgáltatással kapcsolatos fizetési kötelezettség vonatkozásában a Polgári Törvénykönyvről szóló 2013. évi V. törvény 6:155. §-a szerinti kamatfizetési kötelezettség áll fenn.

10.5. Szerződő felek megállapodnak abban, hogy a köztük felmerülő vitás kérdéseket elsősorban tárgyalások útján rendezik, s kizárólag ennek sikertelensége esetén fordulnak bírósághoz.

10.6. Megbízott az államháztartásról szóló 2011. évi CXCV. törvény 41. § (6) bekezdése, valamint az államháztartásról szóló törvény végrehajtásáról szóló 368/2011. (XII. 31.) Korm. rendelet 50. §(1a) bekezdése alapján nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül. E nyilatkozatban foglaltak változása esetén Megbízott a Megbízót haladéktalanul tájékoztatni köteles.

10.7. Ezen szerződés a megkötéskor hatályos jogszabályok alapján készült. Az irányadó jogszabályok változása esetén a szerződés megegyezéssel módosítható.

 10.8. Jelen szerződés 6 egymással szó szerint megegyező eredeti példányban készült, amelyből aláírás után 3 példány a Megbízót, 3 példány a Megbízottat illeti.

10.9. Jelen szerződést a Felek kölcsönös átolvasás és értelmezés után, mint akaratukkal és jognyilatkozataikkal mindenben megegyezőt jóváhagyólag aláírták.

Budapest, 2020. ……………… (hó) ………… (nap)

………………………………….. …………………………….

 Budapest Főváros Magyarországi Református Egyház

II. Kerületi Önkormányzat Diakóniai Iroda

 Őrsi Gergely Beszterczey András

 polgármester intézményavezető